SMART ส่งซิกไตรมาส 1 สดใส ดีมานด์อิฐมวลเบาพุ่ง-ออกสินค้าใหม่หนุน
SMART เผยทิศทางธุรกิจไตรมาส 1/65 โตต่อเนื่อง รับโครงการรัฐเริ่มดำเนินงานงบประมาณใหม่ ขณะที่ภาคอสังหาฯปรับตัวรับมือสถานการณ์หนุนภาคก่อสร้างคึกคัก ความต้องการอิฐมวลเบา-อิฐมวลเบาตกแต่งเพิ่ม
SMART เผยทิศทางธุรกิจไตรมาส 1/65 โตต่อเนื่อง รับโครงการรัฐเริ่มดำเนินงานงบประมาณใหม่ ขณะที่ภาคอสังหาฯปรับตัวรับมือสถานการณ์หนุนภาคก่อสร้างคึกคัก ความต้องการอิฐมวลเบา-อิฐมวลเบาตกแต่งเพิ่ม
23 มี.ค. 2565

นายรังสี ทีปกรสุขเกษม กรรมการผู้จัดการ บริษัท สมาร์ทคอนกรีต จำกัด (มหาชน) หรือ SMART ผู้ผลิตและจำหน่ายอิฐมวลเบาด้วยระบบอบไอน้ำภายใต้ความดันสูงเพื่อใช้ในงานก่อสร้าง และงานกั้นผนังอาคาร เปิดเผยว่า ทิศทางธุรกิจไตรมาส 1/65 แนวโน้มเติบโตดีต่อเนื่อง โดยมีปัจจัยสนับสนุนจากโครงการภาครัฐ เริ่มดำเนินการก่อสร้างในปีงบประมาณใหม่ และผู้ประกอบการภาคอสังหาฯที่ชะลอแผนเปิดโครงการ สามารถปรับตัวรับมือสถานการณ์การแพร่ระบาดเชื้อไวรัสโควิด-19 กลับมาทยอยลงทุน ดำเนินงานได้ตามปกติ
อีกทั้งสภาวะเศรษฐกิจในปัจจุบัน ทำให้พฤติกรรมของผู้บริโภคเกิดการเปลี่ยนแปลง มีความต้องการวัสดุก่อสร้าง เพื่อก่อสร้าง-ตกแต่งที่พักอาศัย อาคาร ร้านอาหาร โรงแรมที่สามารถช่วยให้งานเสร็จได้รวดเร็ว ลดต้นทุน ประหยัดพลังงานและรักษาสิ่งแวดล้อมเพิ่มมากขึ้น ส่งผลให้ความต้องการใช้วัสดุอิฐมวลเบา – อิฐมวลเบาตกแต่งที่ได้มาตรฐาน ปรับตัวสูงขึ้น 85 % เมื่อเทียบกับช่วงเดียวกันของปีก่อน ซึ่งบริษัทได้ลงทุนเครื่องจักรใหม่เข้ามาช่วยเพิ่มการผลิตบล็อคมวลเบาตกแต่ง เพื่อรองรับความต้องการที่เพิ่มขึ้น
นอกจากนี้บริษัทยังออกผลิตภัณฑ์นวัตกรรมใหม่ อิฐมวลเบาเพื่องานโครงสร้าง และอิฐมวลเบาเพื่องานตกแต่งภายใน-ภายนอก ตอบโจทย์ความต้องการของลูกค้ามากยิ่งขึ้น เน้นการแก้ปัญหาขาดแคลนแรงงาน ประหยัดพลังงาน ลดต้นทุน และรักษาสิ่งแวดล้อม อาทิ อิฐมวลเบาขนาดใหญ่พิเศษ (Jumbo Block) อิฐมวลเบาขนาดเล็กพิเศษ (Compack Block)
สำหรับแก้ไขข้อจำกัดในการก่อสร้าง และคานทับหลังสำเร็จรูป ที่ติดตั้งได้ง่าย รวดเร็ว สามารถประหยัดเวลา ช่วยลดความยุ่งยากของงานก่อผนัง
ส่วนกลยุทธ์การตลาดในช่วงต่อจากนี้ SMART ยังคงเน้นการขยายฐานลูกค้าอย่างหลากหลาย ทั้งในส่วนของโครงการขนาดใหญ่ ลูกค้ารายย่อย ผู้ออกแบบ ผู้รับเหมา โดยการใช้กลยุทธ์ O2O (Online to Offline) สื่อสารกับทุกกลุ่ม ควบคู่กับการขยายช่องทางการจำหน่ายครอบคลุมทั่วประเทศ ผลักดันสินค้าผ่านร้านค้า อาทิ โมเดิร์นเทรด ห้างค้าปลีกวัสดุก่อสร้าง และเพิ่มตัวแทนจำหน่าย ร้านค้าวัสดุก่อสร้าง เพื่อกระจายสินค้าเข้าสู่กลุ่มลูกค้าได้ครอบคลุมทุกพื้นที่
โดยปัจจุบัน SMART Block มีวางจำหน่ายในโกลบอลเฮ้าส์ จำนวน 77 สาขา ไทวัสดุ จำนวน 65 สาขา ดูโฮม จำนวน 10 สาขา และร้านค้าวัสดุก่อสร้าง จำนวน 152 แห่ง ทั่วประเทศ